LAOAG CITY - Agpatpatulong dagiti nagannak ti estudyante nga kinagat ti cobra iti Brgy Sta Maria ti ciudad ti Laoag gapu ti kaawanen ti agas a maitudok iti biktima a ni Richard Agcaoili, taga Brgy Vira ken graduating student ti kurso a crimonology iti Data Center College of the Philippines.
Kuna ni Brgy Kagawad Efren Cristobal ti Brgy Vira, nga agpatpatulong dagiti nagannak iti barito kalpasan nga inbagan kadakuada dagiti doktor ti Mariano Marcos Memorial Hospital and Medical Center iti ciudad ti Batac nga awanen ti maitudok da nga agas kontra iti gita ti kimmagat a cobra ken awan pay ti magatang ditoy probinsiya kasta met idiay Vigan, Ilocos Sur ken La Union.
Kuna ti barangay kagawad a napasamak ti insidente bayat ti kaadda ti biktima iti Brgy Sta Maria idin ta pagandaren na koma ti nagluganan na a kurung-kurung ket ditoy metten a maipagarup a kinagat ti cobra nga adda iti siruk ti nasao a lugan.
Maipagarup a kinagat ti cobra ti makinkannawan a saka ti biktima.
Immuna a naitaray ti barito iti Ranada Hospital ngem gapu ti kaawan ti agas a maitudok iti biktima ket inyakar da iti Mariano Marcos Memorial Hospital and Medical Center iti ciudad ti Batac no sadino a ti laeng maigaraw na ket dagiti ramay ti saka ken ima na ken makatang-ed ngem saan na a maimulagat dagiti mata na.
ilo_Latn ilo_Latn ilo_Latn ilo_Latn ilo_Latn